Povera fortunada columbina

Povera fortunada columbina,
a bite in alta gala ses vivende?
A s’astore ti sunu consignende,
mezus a calchi buscu t’incamina.

Povera columbina fortunosa
depesa dai nobiles arrazzas,
si s’astore t’addossas e t’abbrazzas
bestidi de piuma luttuosa
già chi sos tuos, ave preziosa,
sa morte senza ispada ti sunt dende.

Dendedi sunt sa morte senz’ispada,
mancu sos tuos nd’hana dolenzia,
su pagu de su tempus ch’istas bia
si cuntentant de t’ider maltrattada,
cando pius ti pensas istimada
medios de ti perder sunt fattende.

Fattende sunt sos medios insoro,
cando bi penso piantu nde fatto;
narabilis chi eo ti riscatto
si cherene su samben de su coro,
ma a tie, apprezziabile tesoro,
sa salude ti lessene vivende.

Tota sa vida mia lis impigno
pro mantenner a tie su saludu
cando de ogni bene hap’esser nudu
su samben de su coro lis consigno
ca senza fine malu ti carigno,
non ti cheria bider suspirende.

Non ti cheria bider in dolenzia
ca nisciunu patire ti meritas,
chircadi sas pius serias eremitas
et faghe die et nocte penitenzia
a tales de non bider sa presenzia
chi ti sunt a dogn’hora minatende.

Minatende ti este a dogn’istante
s’astore pro ti perder gala et bolu,
sa zente ingrata non nde tenet dolu
de ider una prenda suspirante,
sos de condissione lastimante
ti sunu risentinde et pianghende.

Pianghende ti sunu amaramente
totu cuddos de coro lastimosu,
pro culpa de s’astore iscaranosu
perdides una lughe risplendente,
non sighedas pius ingrata zente
cuss’errore chi sezis committende.

Pro finis committides un’errore,
su dannu chi nde sighit no ischides,
si cussa columbina bos perdides
no hazis pius in domo risplendore,
calecunu costante abitadore
bos est pro more sua remediende.